Suomi löi mahtimaa Ranskan käsittämättömien vaiheiden jälkeen koripallon EM-kisoissa.

Suomen koripallomaajoukkue voitti uskomattomien vaiheiden jälkeen lajin mahtimaan Ranskan EM-kisojen avauspelissä. Susijengi voitti ottelun jatkoajan jälkeen 86–84.

Jatkoajan sankareiksi nousivat pisteitä tehtaillut Lauri Markkanen ja Jamar Wilson, joka ujutteli voittoheiton viisi sekuntia ennen pelin päättymistä.

Ranskalle ei jäänyt enää aikaa saada organisoitua yritystä tasoitukselle. Nando De Colon yritys jäi helaksi Sasu Salin puolustuksen jälkeen.

Voitto on yksi Suomen koripallohistorian suurimmista.

Hurmiollinen alku

Suomen nuori supertähti, Lauri Markkanen, aloitti ottelun yllättäen vaihtopenkiltä. Suomen avausviisikkona oli Petteri Koponen, Sasu Salin, Shawn Huff, Tuukka Kotti ja Gerald Lee Junior.

Ranskalta kentälle asteli raudanluja avaus: Nando De Colo, Thomas Heurtel, Evan Fournier, Boris Diaw ja Joffrey Lauvergne.

Kotti aloitti pelin erinomaisesti. "Teräsmies" viimeisteli avausjaksolla kahdeksan pistettä.

Markkanen tuli sisään kuuden minuutin pelin jälkeen. Lähes heti perään hän räjäytti areenan huutoon. Salin tarjoili syötön, Markkanen löi palloa ilmasta alaspäin.

Suomi vei avausjakson pistein 23–15.

Toinen jakso oli Ranskan puolustuksen

Toisella jaksolla Suomi pelasi peräti viisi ensimmäistä minuuttia ilman pisteitä. Samalla Ranska otti 10 pisteen putken ja tuli tasoihin. Putken päätti Mikko Koivisto kolmosellaan.

Ranska puolusti aggressivisesti joukkueena, ja Susijengille sattui pallonmenetyksiä. Ranska paineli NBA-miestensä, Fournierin ja Diaw'n johdolla karkumatkalle.

Susijengi tuli kuitenkin takaisin peliin, kun Salin piti terrierimäisellä työskentelyllään Suomen mukana molemmissa päissä kenttää.

Tauolle lähdettäessä Kotti (8/2) oli yhä Suomen paras pistemies. Ranskan syömähammas oli Heurtel (10/3).

De Colo taituroi

Susijengi rakensi kolmannen jakson alkuun muutaman pisteen johdon. Hyökkäyspeli sujui neljänneksen alkuun selvästi edellistä jaksoa paremmin. Kolmospeli jatkui kuitenkin murheenkryyninä. Vain kaksi Suomen 15 kolmosesta upposi kolmen jakson aikana.

Ranska tuli rinnalle ja ohi erityisesti De Colon hyökkäyssuoritusten ansiosta. Hanakasti vapariviivalle päässyt pelintekijä oli koonnut kolmen neljänneksen jälkeen 16 pistettä. Kotti johti Suomen tilastoa 12 pisteellä.

Lopusta hurja trilleri

Ranska oli päätösjaksolla jo yhdeksän pisteen karkumatkalla. Markkanen, Salin ja Jamar Wilson kuitenkin nostivat Suomen väkisin tasoihin.

Ranska epäonnistui viimeisessä hyökkäyksessään ja joukkueet päätyivät jatkoajalle.

Lue myös:

LIVE: Susijengi vauhdissa kotiparketilla EM-kisoissa – katso avausottelua tästä

Islantilaisfanit hurmasivat Pasilassa, vaikka Kreikalta tuli rumasti takkiin

Susijengi puolustaa eri tavalla kuin muut – Katso, mitä se tarkoittaa

Susijengillä oli myyrä Ranskan maajoukkueessa – "Tilanne ei ole tasa-arvoinen"